**Raport Narativ Erasmus**

Student: Bustya Loránd-Levente

Universitatea gazda: Corvinus University of Budapest, Ungaria

Specializare: Economia comerţului, turismului şi serviciilor

An universitar: 2012-2013, semestrul I

1. Pregătirea

Partea de pregătire pentru această bursă a decurs bine, nu am avut probleme deloc pregătind documentele necesare mobilităţii pentru că am fost bine informat de către Biroul de Programe Comunitare. Aş da un sfat pentru cei care decid să se ducă în Budapesta, anume să se ducă cu autocarul pentru că drumul nu e prea lung şi nu trebuie plătit în plus pentru bagajele grele, cum e pe avion.

1. Primele zile în Budapesta

Nici în primele zile nu m-am plictisit pentru că cei de la Erasmus Student Network ne-au făcut program încă de două săptămâni înainte să fie început semestrul. În prima zi când am ajuns, am dormit puţin pentru că ştiam că seara o sa fie o petrecere deja. Petrecerile de inaugurare au continuat până au început cursurile. Încă în prima săptămână m-am dus la facultate ca să cer un certificat de student temporar ca să-mi pot scoate un abonament pentru transportul public. Merită să fie scos un abonament pentru că te poţi duce cu metroul, autobuzele şi tramvaiele când şi unde vrei tu. Deci în primele zile nu am avut probleme şi m-am adaptat foarte repede noului mediu.

1. Diferenţe dintre universităţi

Am fost surprins când am văzut din prima zi că pentru cursurile pe care le-am ales am avut de lucru şi studiat din prima zi. Când am făcut prima pauză am avut surpriza de a vedea că această universitate oferă foarte multe spaţii de relaxare şi pentru învăţat individual, unde poţi să îţi cumperi de mâncare, să bei un suc/cafea/ceai, să îţi verifici mail-ul sau să studiezi pentru o anumită materie.

1. Programele ESN

Cei de la Erasmus Student Network (ESN) organizează în fiecare săptămână cel puţin 2-3 evenimente, ce pot fi petreceri, ieşiri în oraş şi muzee, excursii etc. Activităţile ESN m-au ajutat să îi cunosc pe ceilalţi studenţi şi să cunosc anumite lucruri despre alte ţări.

1. Camera

Eu am avut noroc pentru că am prieteni în Budapesta şi ei m-au ajutat să-mi găsesc o cameră la un preţ bun. Camera închiriată de mine era aproximativ la o jumătate de oră de la universitate, dar locuiam chiar lângă linia de metro şi facultatea era pe aceeaşi linie, deci nu am avut probleme să ajung acolo.